input: DECIZIA DE PUNERE ÎN APLICARE A COMISIEI
  din 19 iunie 2013
  de modificare a anexelor II, III și IV la Decizia 2006/168/CE în ceea ce privește anumite cerințe de certificare sanitar-veterinară pentru importurile în Uniune de embrioni de bovine
  [notificat cu numărul C(2013) 3704]
  (Text cu relevanță pentru SEE)
  (2013/309/UE)
  COMISIA EUROPEANĂ,
  având în vedere Tratatul privind funcționarea Uniunii Europene,
  având în vedere Directiva 89/556/CEE a Consiliului din 25 septembrie 1989 de stabilire a condițiilor de sănătate animală care reglementează schimburile intracomunitare și importurile de embrioni de animale domestice din specia bovină provenind din țări terțe (1), în special articolul 9 alineatul (1) primul paragraf litera (b),
  întrucât:
  (1)
  Decizia 2006/168/CE a Comisiei din 4 ianuarie 2006 de stabilire a condițiilor de sănătate animală și a certificării sanitar-veterinare privind importul în Comunitate de embrioni de animale din specia bovină și de abrogare a Deciziei 2005/217/CE (2) stabilește în anexa I lista țărilor terțe din care statele membre trebuie să autorizeze importurile de embrioni de animale domestice din specia bovină (denumiți în continuare „embrioni”). Decizia stabilește, de asemenea, garanții suplimentare privind anumite boli ale animalelor, care trebuie furnizate de anumite țări terțe enumerate în anexa respectivă.
  (2)
  Decizia 2006/168/CE prevede, de asemenea, că statele membre trebuie să autorizeze importurile de embrioni care respectă cerințele de sănătate animală prevăzute în modelele de certificate sanitar-veterinare din anexele II, III și IV la decizia respectivă.
  (3)
  Israelul figurează în anexa I la Decizia 2006/168/CE ca țară autorizată în ceea ce privește importul în Uniune de embrioni de bovine obținuți prin fecundare in vivo și de embrioni de bovine produși prin fecundare in vitro. Cu toate acestea, în ultimii ani nu s-au înregistrat importuri în Uniune.
  (4)
  În noiembrie 2012, Israelul a notificat Organizației Mondiale pentru Sănătatea Animalelor (OIE) primele cazuri de dermatoză nodulară contagioasă la vacile de lapte. În martie 2013, Israelul a informat OIE că boala continuă să se răspândească din focarul inițial către sud și către vest și că au fost afectate mai multe cirezi de vaci de lapte.
  (5)
  Dermatoza nodulară contagioasă este o boală virală care figurează ca boală cu declarare obligatorie în anexa I la Directiva 92/119/CEE a Consiliului din 17 decembrie 1992 de stabilire a măsurilor comunitare generale de combatere a unor boli la animale, precum și a măsurilor specifice împotriva bolii veziculoase a porcului (3). Dermatoza nodulară contagioasă nu este prezentă în Uniune la ora actuală.
  (6)
  În conformitate cu articolul 4.7.14 din Codul sanitar pentru animale terestre al OIE, dermatoza nodulară contagioasă figurează în categoria 4, aceasta incluzând boli sau agenți patogeni pentru care s-au realizat studii care indică faptul că riscul de transmitere prin transferul de embrioni ar putea să nu fie neglijabil chiar dacă embrionii sunt manipulați corect între colectare și transfer, în conformitate cu Manualul Societății Internaționale pentru Transferuri de Embrioni. Legislația Uniunii în domeniul comerțului și al importurilor din țări terțe de embrioni de bovine este în conformitate cu manualul menționat.
  (7)
  Articolul 11.12.10 din Codul sanitar pentru animale terestre al OIE stabilește recomandări în ceea ce privește importul de embrioni și de oocite de animale bovine din țări considerate infectate cu dermatoza nodulară contagioasă.
  (8)
  În prezent, modelele de certificate sanitar-veterinare din anexele II, III și IV la Decizia 2006/168/CE nu conțin cerințe referitoare la dermatoza nodulară contagioasă. Prin urmare, există riscul ca dermatoza nodulară contagioasă să fie introdusă în Uniune prin intermediul embrionilor importați din țări terțe în care această boală este prezentă.
  (9)
  Din acest motiv, este oportun ca cerințele de sănătate animală referitoare la dermatoza nodulară contagioasă, în conformitate cu recomandările formulate în Codul sanitar pentru animale terestre al OIE, să fie incluse în modelele de certificate sanitar-veterinare prevăzute în anexele II, III și IV la Decizia 2006/168/CE.
  (10)
  Prin urmare, este necesar ca anexele II, III și IV la Directiva 2006/168/CE să fie modificate în consecință.
  (11)
  Pentru a se evita perturbarea comerțului, este necesar ca utilizarea certificatelor sanitar-veterinare emise în conformitate cu Decizia 2006/168/CE în versiunea sa înainte de modificările introduse prin prezenta decizie să fie autorizată pentru o perioadă de tranziție, cu respectarea anumitor condiții.
  (12)
  Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
  ADOPTĂ PREZENTA DECIZIE:
  Articolul 1
  Anexele II, III și IV la Decizia 2006/168/CE se înlocuiesc cu textul anexei la prezenta decizie.
  Articolul 2
  Pentru o perioadă de tranziție până la 1 septembrie 2013, statele membre continuă să autorizeze importarea transporturilor de embrioni de animale domestice din specia bovină provenind din țări terțe care sunt însoțite de un model de certificat sanitar-veterinar emis cel târziu la 31 iulie 2013 în conformitate cu modelele prevăzute în anexele II, III și IV la Decizia 2006/168/CE în versiunea sa înainte de modificările introduse prin prezenta decizie.
  Articolul 3
  Prezenta decizie se aplică de la 1 august 2013.
  Articolul 4
  Prezenta decizie se adresează statelor membre.
  Adoptată la Bruxelles, 19 iunie 2013.